1974-ben, a Szegfűs forradalom idején meghirdetett dekolonizációs programban Portugália lemondott minden Makaót érintő követeléséről, és javaslatot tett, hogy a terület visszatérjen a kínai fennhatóság alá. Ennek érdekében 1975 elején megszakította diplomáciai kapcsolatait a tajvani Kínai Köztársasággal, és tárgyalásokat kezdeményezett Pekinggel a diplomáciai kapcsolatok felvételéről. A portugál kormánynak a Szovjetunióval való szimpatizálása miatt Kína elhárította e gesztusokat, és nem tett lépéseket Makaó visszaszerzése érdekében. A korábbi gyarmati státuszt Lisszabon „ideiglenesen portugál adminisztráció alatti kínai terület”-re változtatta, és az 1976 februárjában elfogadott portugál Alaptörvényben "(Estatuto Organicó)" politikai autonómiát és helyi törvényhozást biztosított Makaónak. Három év után Kína és Portugália újra diplomáciai kapcsolatokat létesített egymással.